ดอลล์อ่อนค่าหลังยอดขายบ้านใหม่สหรัฐฯลดลง
ดอลลาร์สหรัฐปรับตัวลงเมื่อเทียบสกุลเงินหลักส่วนใหญ่เมื่อคืนนี้ (26 ต.ค.) เนื่องจากมีการเปิดเผยยอดขายบ้านใหม่ในสหรัฐที่น่าผิดหวังในเดือนก.ย. ก่อนการประชุมนโยบายการเงินของธนาคารกลางสหรัฐ (FED) จะเปิดฉากขึ้นในสัปดาห์นี้
27 ต.ค. 2558

สำนักข่าวอินโฟเควสท์ รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.1046 ดอลลาร์สหรัฐ จาก 1.1006 ดอลลาร์สหรัฐ ขณะที่เงินปอนด์เพิ่มขึ้นที่ 1.5347 ดอลลาร์สหรัฐ จากระดับ 1.5323 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 121.05 เยน จาก 121.40 เยน และเพิ่มขึ้นเมื่อเทียบกับฟรังก์สวิสที่ระดับ 0.9835 ฟรังก์ จาก 0.9795 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7249 ดอลลาร์สหรัฐ จากระดับ 0.7211 ดอลลาร์
นักลงทุนเทขายทำกำไรดอลลาร์สหรัฐ หลังจากกระทรวงพาณิชย์สหรัฐรายงานว่า ยอดขายบ้านใหม่ในสหรัฐลดลงในเดือนก.ย. ซึ่งบ่งชี้ถึงภาวะชะลอตัวของตลาดที่อยู่อาศัยของสหรัฐ โดยกระทรวงระบุว่า ยอดขายบ้านใหม่ลดลง 11.5% ในเดือนก.ย. เมื่อเทียบรายเดือน สู่ระดับ 468,000 ยูนิต ก่อนหน้านี้ นักวิเคราะห์คาดการณ์ว่า ยอดขายบ้านใหม่จะอยู่ที่ระดับ 555,000 ยูนิตในเดือนที่แล้ว
ดอลลาร์สหรัฐได้รับแรงกดดันมากขึ้น เนื่องจากกระแสคาดการณ์เกี่ยวกับการปรับขึ้นอัตราดอกเบี้ยในปีนี้ได้แผ่วลง ก่อนที่เฟดจะจัดการประชุมนโยบายการเงินในวันอังคารและพุธนี้ ทั้งนี้ นักลงทุนต่างก็จับตาการประชุมนโยบายการเงินของเฟดที่จะเสร็จสิ้นในวันพุธนี้ ตามเวลาสหรัฐ ขณะที่บรรดานักวิเคราะห์และนักเศรษฐศาสตร์มองว่ามีโอกาสน้อยมากที่จะมีการปรับขึ้นอัตราดอกเบี้ย แต่แถลงการณ์หลังการประชุมของเฟดจะเป็นที่สนใจของตลาด ซึ่งคาดว่าจะมีการส่งสัญญาณถึงช่วงเวลาในการปรับขึ้นอัตราดอกเบี้ยในอนาคต